બ્રાહ્મણો સંગઠિત થશે તો રાજકીય ક્ષેત્રમાં આગેકૂચ કોઈ રોકી નહીં શકે
શુક્રવાર, એપ્રિલ 19 2019, 15:56 Hrs(IST)
નવગુજરાત સમય | Publish Date: Apr 16 2019 11:48AM
હરી અને હરની ભુમિ એવા સોમનાથ સાંનિધ્યે સૌરાષ્ટ્ર-કચ્છ બ્રહ્મ સમાજનું 25મું બે દિવસીય મહાઅધિવેશન અખીલ ભારતીય સાધુ સમાજના પ્રમુખ પુ.મુકતાનંદજી મહારાજની અધ્યક્ષતામાં યોજાયુ હતુ. જેમાં સૌરાષ્ટ્ર-કચ્છ બ્રહ્મ સમાજના નવા પ્રમુખ તરીકે ગીર સોમનાથ જીલ્લાના આગેવાનની નિમણુંક કરાઇ હતી. મહાધિવેશનમાં સૌરાષ્ટ્ર કચ્છના 14 જિલ્લામાંથી મોટી સંખ્યામાં બ્રહ્મ સમાજના આગેવાનો અને લોકો ઉપસ્થિત રહ્યા હતા. મહાઅઘિવેશનમાં બ્રહ્મસમાજને કાયમી સંગઠીત રહેવા અપીલ કરાઇ હતી.
સૌરાષ્ટ્ર કચ્છ બ્રહ્મ સમાજના બંધારણ મુજબ દર બે વર્ષે જુદા જુદા જીલ્લાઓમાં સંસ્થાનું મહાધિવેશન યોજાય અને તેમાં નવા પ્રમુખની નિયુક્તિ કરાઇ છે. તે મુજબ સંસ્થાનું 25 મું બેદિવસીય મહાધિવેશન દેશના પ્રથમ જ્યોર્તિલિંગ સોમનાથ મહાદેવ અને બ્રહ્મ સમાજના આરાધ્ય દેવ પરશુરામ ભગવાનની તપોભૂમિના સાંનિધ્યમાં યોજાયું હતું.
મહાધિવેશનના અધ્યક્ષ પદે અખીલ ભારતીય સાધુ સમાજના પ્રમુખ મુક્તાનંદજી મહારાજ ઉપસ્થિત રહયા હતા. મહાઅધિવેશનમાં સૌરાષ્ટ્ર કચ્છ બ્રહ્મસમાજના નવા પ્રમુખ તરીકે ગીર સોમનાથ જિલ્લા બ્રહ્મ સમાજના પ્રમુખ છેલશંકર જોશીની વરણી કરવાની સાથે મહત્વ પૂર્ણ ઠરાવો પસાર કરવામાં આવ્યા હતા. મહાધિવેશનના અધ્યક્ષ સ્થાનેથી પ્રાસંગિક ઉદબોધન આપતા સંત મુક્તાનંદજીએ જણાવેલ કે, સાંપ્રત સમયમાં ટેકનોલોજી યુગની સાથે સમાજનો સર્વાંગી વિકાસ કરવા નવનિયુક્ત હોદેદારોને માર્ગદર્શન સાથે અપીલ કરી હતી. વર્તમાન પરિસ્થિતિઓને ધ્યાનમાં લઈ જો સમાજ સંગઠિત થશે તો જ સામાજીક કે રાજકીય ક્ષેત્રમાં ભુદેવોને આગળ આવવામાં કોઈ રોકી નહીં શકે. સમાજના લોકો સંગઠીત બની એક તાંતણે રહેશે તો કાયમી સમૃઘ્ઘિના માર્ગે રહેશે.
સમાજમાં કોઇપણ બાળક શિક્ષણથી વંચિત ન રહે અને સમાજમાં જરૂરી કેવા કાર્યો કરવા જોઇએ તે અંગે જરૂરી માર્ગદર્શન આપેલ હતુ. આ તકે સૌરાષ્ટ્ર કચ્છ સમસ્ત બ્રહ્મ સમાજના નવ નિયુક્ત પ્રમુખ છેલભાઈ જોશીએ પોતાની ટીમની જાહેરાત કરેલ હતી. જેમાં મહા મંત્રી તરીકે સંજયભાઈ જોશી, ખજાનચી તરીકે દેવેનભાઈ ઓઝા, સંગઠન મંત્રી તરીકે મનુભાઈ પંડ્યા, ગીર સોમનાથ જીલ્લા સમસ્ત બ્રહ્મ સમાજના પ્રમુખ તરીકે મિલનભાઈ જોશી, સૌરાષ્ટ્ર કચ્છ સમસ્ત બ્રહ્મ સમાજના યુવા પાંખના પ્રમુખ તરીકે હિતેશભાઈ ઓઝા, મહામંત્રી તરીકે હેમલભાઈ ભટ્ટની નિમણૂંક કરવામાં આવી હતી. આ સમગ્ર કાર્યક્રમનું સંચાલન નિશાંતભાઈ ઋષિ તેમજ શરદભાઈ વ્યાસએ કરેલ હતુ.